พา (คน) ไปตาย??แฉทุกวัน ทันเกมหุ้น
เมื่อวันจันทร์ที่ 4 มกราคมนี้เอง บทวิเคราะห์หลายโบรกเกอร์แนะให้ “ถือ” หุ้นสื่อสาร และพากันปรับลดราคาเป้าหมายปีนี้ของบริษัทในกลุ่มสื่อสารลง 2-17% เพื่อสะท้อนถึงการแข่งขันที่รุนแรงขึ้น โดยคาดว่ากำไรสุทธิน่าจะลดลง 6% ในปีหน้า 
7 ม.ค. 2559

เมื่อวันจันทร์ที่ 4 มกราคมนี้เอง บทวิเคราะห์หลายโบรกเกอร์แนะให้ “ถือ” หุ้นสื่อสาร  และพากันปรับลดราคาเป้าหมายปีนี้ของบริษัทในกลุ่มสื่อสารลง 2-17% เพื่อสะท้อนถึงการแข่งขันที่รุนแรงขึ้น โดยคาดว่ากำไรสุทธิน่าจะลดลง 6% ในปีหน้า   
หุ้นที่เจอหนักสุดคือ ADVANC ที่ถูกปรับลดราคาเป้าหมายจากเดิม 200 บาท มาเป็น 140 บาท แม้ว่าไตรมาส 4 ของปี 2558  จะมีกำไรสวยเท่าเดิม เพิ่มขึ้น 12% จากไตรมาส 4 ของปีก่อน
หางเลขจาก ADVANC หนีไม่พ้น INTUCH ที่กอดคอร่วงลงมาต่อเนื่อง เพราะมีเสียงกระซิบทั่วทั้งตลาดว่า ราคาที่เหมาะสมเข้าซื้อคือ ใต้ 40 บาท
นักลงทุนหลายคน ขายหุ้นที่ยอดดอย ลงไปรอซื้อที่ ราคาใต้ 40 บาท…มั่นใจเหลือเกิน
DTAC ปรับราคาเป้าหมายลงเหลือ 30 บาท
ส่วน JAS นั้น นักวิเคราะห์ให้ต่ำกว่า 2.50 บาท แต่บางรายให้ 11.80 บาท และบางรายอย่างโบรกฯฝรั่งบางแห่ง ให้ต่ำติดดินที่ 0.80 บาท กันเลยทีเดียว
มีที่จะหลุดรอดเรดาร์ของนักวิเคราะห์กันไปเยอะ ทั้งที่ควรจะวิเคราะห์คือ TRUE ไม่รู้เพราะเกรงใจเจ้าสัวใหญ่ ธนินทร์ หรือ เจ้าสัวน้อย ศุภชัย เจียรวนนท์…หรืออย่างไร
ราคาหุ้นสื่อสาร เลยพร้อมใจพากันรูดลงๆๆๆๆ เพราะแรงเทขายต่อเนื่อง ไม่รู้ว่าก้นเหวอยู่ที่ไหน…จนกระทั่งถึงเมื่อเช้าวานนี้
ตลาดหุ้นไทยเปิดตัวในแดนลบไม่นาน ราคาหุ้นสื่อสารนำโดยหุ้นใหญ่อย่าง ADVANC และ TRUE บวกแรงโดยไม่ทันคาดหมาย แม้ว่าช่วงเช้าจะไม่ทำให้ตลาดปิดบวกได้ แต่แรงซื้อต่อเนื่องในภาคบ่ายไม่หยุด ถึงจะมีข่าวร้ายจากภายนอกเข้ามากระทบ
ผลลัพธ์คือ หุ้นสื่อสารกลายเป็นพระเอก ดันให้ดัชนีตลาดหุ้นไทยสามารถปิดตัวในแดนบวกได้เป็นครั้งแรกนับตั้งแต่ปีใหม่
ADVANC  มูลค่าซื้อขาย 7,972.04 ล้านบาท ที่ราคา  137.50 บาท เพิ่มขึ้น 6.50 บาท…แรงยิ่งกว่าหุ้นเข้าเทรดวันแรกเสียอีก
INTUCH  มูลค่าซื้อขาย 2,560.74 ล้านบาท ที่ราคา   49.50 บาท เพิ่มขึ้น 3.75 บาท
JAS     มูลค่าซื้อขาย 2,166.24 ล้านบาท ที่ราคา  3.14 บาท เพิ่มขึ้น 0.08 บาท
TRUE มูลค่าซื้อขาย 735.326 ล้านบาท ที่ราคา  6.20 บาท บวกไป 0.35 บาท
ส่วน DTAC ที่ขึ้นมาหลายวันสวนตลาด มูลค่าซื้อขาย 349.868 ล้านบาท บวกไป 0.75 บาท
นักวิเคราะห์ฯบางสำนัก ให้เหตุผลง่ายๆ ว่า การที่ตลาดหุ้นไทยบวกได้แบบสวนตลาดเอเชีย (ไม่นับจีนและอินโดนีเซีย) เพราะว่าแรงขาย LTF เบาบางลง และได้รับปัจจัยหนุนบางส่วนจากจีนในการช่วยชะลอความผันผวนและพยุงตลาดหุ้นในจีน ทำให้มีแรงซื้อกลับเข้ามา…ไม่ยอมพูดถึงการใช้ราคาหุ้นสื่อสารดันตลาดแม้แต่คำเดียว เพราะกลัวเสียฟอร์ม หลังจากแนะให้ขายหุ้นกลุ่มนี้มาหลายวันแล้ว
ขณะเดียวกัน นักวิเคราะห์หลายสำนัก รีบลนลานออกมาส่งเสียงเชียร์ให้ซื้อหุ้นสื่อสาร…ชนิดที่เรียกได้ว่า กลับลำ 180 องศากันเลยทีเดียว
นักวิเคราะห์ บล.เมย์แบงก์ กิงเอ็ง หรือ MBKET ไวยิ่งกว่ากามนิตหนุ่ม….ให้ราคาเป้าหมายใหม่ทันที 220 บาท
แนะนำกันอย่างนี้ ไม่กลัวข้อหา..พาคนไปตาย…แม้แต่น้อย เพราะนักวิเคราะห์ไม่ได้ตายเอง แต่นักลงทุนตาย
ไม่ใช่เรื่องแปลกสำหรับนักวิเคราะห์หุ้นไทย…ของมันคุ้นเคยจนชาชินแล้วล่ะตัวเอง
เพียงแต่หุ้นที่ทำเซอร์ไพรส์วานนี้ ไม่ใช่ใครที่ไหน JAS หุ้นพิมพ์นิยมที่รู้กันมานานแล้วว่า “เจ้าภาพตื่นสาย” นั่นเอง
ตลอดทั้งวัน ราคาหุ้นอยู่ในแดนลบตลอด ราคาส่วนใหญ่อยู่ระหว่าง 3.02-3.04 บาท สลับกันซื้อขาย ทำเหมือนซึมกะทือ ไม่สนใจโลกรอบตัว แม้ว่ามูลค่าซื้อขายจะเยอะติดอันดับ แต่ราคาไม่เอาไหน ทำท่าจะไม่รอด….
เพิ่งจะมาท้ายตลาดนี่แหละ ที่ราคาเริ่มขยับตัวตั้งแต่ 16.04 น. ราคาถูกไล่ขึ้นมาที่ระหว่าง 3.04-3.06 บาท ได้ประมาณ 14 นาที ก็เกิดอาการ “ของขึ้น” ราคาถูก “มือดี” ดันบวกไประหว่าง 3.06-3.08 บาทจนได้
ทำท่าจะจบที่ราคานั้นพอเป็นพิธีไม่ให้เสียทีหุ้นสื่อสาร …แต่ที่ไหนได้ ไม้สุดท้าย “มือมืด” จากไหนไม่ทราบ เคาะรวมทีเดียวไม้เดียว(แต่ไม้ใหญ่)ตอนวินาทีสุดท้ายด้วยความชำนาญ ดันราคาปิดพรวดไปที่ 3.14 บาท ไม่ทันให้ใครตั้งตัวกันเลยทีเดียว
จะขายก็ไม่ทัน ต้องรอวันต่อไป …จะซื้อก็ยิ่งไม่ทันใหญ่
สมฉายาดั้งเดิมจริงๆ ..ขอซูฮก
เรื่องนี้อย่าไปถามเสี่ยพิชญ์ โพธารามิกล่ะ…ไม่มีทางได้คำตอบหรอกว่า  “มือมืด”น่ะ….ใครกันแน่
ถือเป็นสีสันสำหรับหุ้น JAS ที่มีเสน่ห์ไปอีกแบบ..เป็นขวัญใจนักลงทุนไม่รู้หน่าย 